Scan4Chem nutitelefoni äpi kasutustingimused

Need kasutustingimused kehtivad Eestis saadavale nutitelefoni äpile Scan4Chem. Äpp on välja töötatud EL-i programmi LIFE projektis AskREACH (LIFE16 GIE/DE/000738) ning seda pakub ja haldab Saksamaa Keskkonnaamet (Umweltbundesamt; UBA). Saksamaa Keskkonnaamet on edaspidi nimetatud „teenusepakkuja“ või „meie“. Projekti AskREACH esindusorganisatsioon Eestis ja äpi kohalik haldur on Balti Keskkonnafoorum (BEF EE).

Alla 13-aastastel lastel ei ole lubatud teenuseid kasutada ega mingeid oma isikuandmeid esitada. Lapsevanemad ja eestkostjad ei või alla 13-aastaste laste nimel nende tingimustega nõustuda ega lapsi teenuste kasutajaks registreerida.

Kasutustingimused ja meie privaatsustingimused moodustavad koos siduva lepingu. Kui asute meie äppi kasutama, loetakse teid kasutustingimustega nõustunuks. Tingimuste muudatustest teavitame teid vastavalt vajadusele. Kui te uute tingimustega ei nõustu, ei saa te äppi edasi kasutada.

Saate kasutada äppi, et hankida teavet tarbekaupades sisalduvate väga ohtlike ainete (SVHC – Substances of Very High Concern) kohta. Lähemat teavet mõiste SHVC ning tarbija õiguse ja selle õiguse ulatuse kohta saada neid aineid puudutavat teavet leiate jaotisest KKK.

Scan4Chemi kasutamine on tasuta. Ettevõtja aadressi leidmiseks ja päringu saatmiseks kasutatakse internetti ning selleks kulub teatud andmemaht (kB) sõltuvalt kasutaja lisatavate fotode arvust. Pange tähele, et veebipäringute esitamisega võivad kaasneda sidekulud. Väga ohtlike ainete kohta saab teavet hankida mitmel viisil:

1. äpiga ühendatud Euroopa andmebaasist otsekohe (kui toote müüja on sisestanud andmed andmebaasi);
2. saates päringu, mis edastatakse toote müüjale ja millele müüja siis vastab.

Mõlemal puhul peate nõustuma nende kasutustingimustega. Kui saadate päringu, mis edastatakse toote müüjale, tuleb teil sisestada oma nimi, e-posti aadress ja elukohariik. Toote müüjale edastatakse vaid teie nimi ja elukohariik.

Kui teil on seoses nende kasutustingimuste või meie teenustega küsimusi, märkusi või muresid, palume võtta ühendust aadressil scan4chem@uba.de (saksa või inglise keeles) või kohaliku halduriga aadressil askreach@bef.ee.

# Mida tuleks arvestada, kui teenustega seotud andmeid üles laadite?

Kui toode ei ole veel meie süsteemi andmebaasis, võite päringu esitamisel sisestada andmebaasi toote nime ja kaubamärgi/ettevõtte nime ning laadida üles foto. See teave tähistatakse kasutajatelt saadud teabena ja kuvatakse ka teistele äpi kasutajatele, et nad saaksid leida neid huvitavaid tooteid. Võite sisestada ka toote müüja e-posti aadressi, kui meie aadressiloendis e-posti aadress puudub. Sisestatud e-posti aadressi kontrollitakse, ja kui see on õige ega ole füüsilise isiku nimeline e-posti aadress, lisatakse see meie aadressiloendisse, et ka teised äpi kasutajad saaksid seda päringute esitamiseks kasutada. Võite toote müüjale saadetavale päringule lisada ka oma kommentaari.

Te nõustute mitte sisestama ega üles laadima andmeid või kasutaja loodud sisu, mis on vastuolus õigusaktidega või rikuvad teiste isikute õigusi. Andmed, sisu ja kommentaarid ei tohi olla kahjustavad, teadvalt ebaõiged, eksitavad, ähvardavad, ahistavad, solvavad, laimavad, ebasündsad ega muul põhjusel lubamatud. Fotodel peab olema kujutatud vaid konkreetne tarbijale mõeldud toode; neil ei tohi olla inimesi, autode numbrimärke ega viiteid müügikohale, kus foto on tehtud vms. Kasutada ei tohi autoriõiguse esemeks olevaid fotosid. Eespool nimetatud tingimuste rikkumise korral kaotate te teenuste kasutamise õiguse ja neile juurdepääsu.

Teenusepakkujal on õigus seda sisu oma äranägemisel kasutada, muuta ja võõrandada ning kolmandatele isikutele edastada. See hõlmab eelkõige õigust sisu reprodutseerida, levitada, avalikult esitada ning teha see üldsusele kättesaadavaks. Kasutaja loobub autoriõigusest ja kõigist sellega kaasnevatest õigustest. See ei mõjuta kasutaja õigust seda sisu teatud tingimustel ka kolmandatele isikutele litsentsida.

Te annate teenusepakkujale loa kohandada teilt saadud sisu vastavalt sidevõrkude, seadmete, teenuste ja infokanalite tehnilistele tingimustele, kui see on kasutajatele (sh teile) teenuste osutamiseks tehniliselt vajalik.

Meile jääb õigus ka teenustega seotud sisu mis tahes ajal või põhjusel oma äranägemisel ja ette teatamata kustutada (sh kolmandate isikute nõudmisel, kui teie esitatud sisu ei vasta kasutustingimustele).

# Kasutaja muud kohustused

Äpi kasutaja kohustub hoiduma igasugusest tegevusest, mis võiks teenuste toimimist häirida ja/või nende osutamiseks kasutatavat tehnilist infrastruktuuri üle koormata.

Kui teenuste või nende funktsioonide kasutamisel tekib tõrkeid, peab kasutaja neist viivitamata teatama teenusepakkujale või äpi kohalikule haldurile. Samasugune teatamiskohustus on kasutajal ka siis, kui talle saab teatavaks, et kolmandate isikute avaldatud sisu on vastuolus kohaldatavate õigusaktidega või rikub kolmandate isikute õigusi.

# Kes vastutab teabe eest, mida äpi kasutaja või toote müüja üles laadib/edastab?

Kogu teabe ja sisu eest, mida toodete müüjad või äpi kasutajad teenuste kaudu avaldavad või edastavad, vastutab üksnes isik, kellelt konkreetne sisu pärineb. Me ei vastuta toodete müüjate esitatava teabe õigsuse eest. Seisukohad, mida müüjad võivad vastustes esitada, ei pruugi meie seisukohtadega kattuda.

Te kasutate kogu kõnesolevat teavet ja sisu omal vastutusel. Me ei vastuta ebaõige või mittetäieliku teabe ja sisu eest ega mis tahes kahju eest, mis võib teile seeläbi tekkida. Me ei saa tagada, et äpi kasutajad ja toodete müüjad, kellega te teenuste kasutamisel suhtlete, esinevad õige nime all, ning me ei vastuta isikute eest, kellel on teenustele juurdepääs.

# Meie IT-vahenditega avaldatud isikuandmete kasutamine

Üldandmete lehel oleva teabe ning meie avaldatud muude kontaktandmete (nt postiaadressid, telefoni- ja faksinumbrid) loata kasutamine on keelatud. See tähendab eelkõige, et nimetatud keelu rikkumise korral on meil õigus võtta nn rämpsposti saatjate suhtes juriidilisi meetmeid.

# Mis juhtub, kui ma ei taha enam teenuseid kasutada?

Te võite äpi oma nutitelefonist või muust seadmest igal ajal kustutada. Palun lugege meie privaatsustingimusi ja eespool esitatud lisateavet teie üleslaaditud andmete kasutusõiguste ja selle kohta, kui te meie teenuste kasutamise lõpetate. Meil on õigus keelata teil teenuste kasutamine (või peatada teie juurdepääs teenustele) oma äranägemisel ja mis tahes põhjusel, sh nende tingimuste rikkumise tõttu. Meil on ainuõigus otsustada, kas te olete tingimustes sätestatud piiranguid rikkunud või mitte.

# Vastutus

Teenusepakkuja ei taga äpi kättesaadavust, usaldusväärsust ja toimivust ega sobivust teie kasutusotstarbeks.

Oluliste lepingukohustuste rikkumisel kuulub hüvitamisele üksnes seda tüüpi lepingute puhul tavapärane ja ettenähtav kahju, välja arvatud tahtliku või raskelt hooletu rikkumise korral.

# Vastutusest vabastamine

Kui kasutate äppi viisil, mis põhjustab kahju kolmandatele isikutele, vabastate te teenusepakkuja ning meie töötajad ja esindajad kolmandale isikule tekitatud kahju hüvitamisest. See tähendab, et kui te tekitate äpi kasutamisega kahju kolmandale isikule ja too nõuab kahju hüvitamist, peab kolmandale isikule hüvitist maksma äpi kasutaja. Kui kolmas isik esitab äpi kasutaja tekitatud kahju hüvitamise nõude teenusepakkujale ning meil ja meie töötajatel või esindajatel tekib sellega seoses kulusid, peab need kulud hüvitama äpi kasutaja. Nende kulude hulka kuuluvad ka teenusepakkuja mõistlikud õigusabikulud, kui tal ei jää üle muud kui ainult sel viisil kolmanda isiku esitatud kahjunõudele vastata.

Näide. Äpi kasutaja ei kasuta ettevõtjale äpi kaudu päringu esitamisel enda tehtud fotot, vaid kasutab autoriõiguse objektiks olevat fotot, kuigi tal ei ole selleks luba. Kui foto autoriõiguse omanik nõuab autoriõiguse rikkumise eest hüvitist, peab rikkumisega tekitatud kahju hüvitama äpi kasutaja ning äpi pakkuja on vastutusest vabastatud.

# Tingimuste autonoomsus

Kui mõni eespool sätestatud tingimustest ei kehti või osutub tulevikus kehtetuks, jäävad kõik ülejäänud tingimused edasi kehtima.